b"\n_START_ARTICLE_\nNinja\n_START_PARAGRAPH_\nEn Ninja eller oprindeligt, Shinobi no Mono, (\xe5\xbf\x8d\xe8\x80\x85 ordret oversat: \xe2\x80\x9cDen, som er skjult\xe2\x80\x9d eller \xe2\x80\x9cDen, som udholder\xe2\x80\x9d) var m\xc3\xa6nd, som var opl\xc3\xa6rt i den japanske krigskunst ninjutsu (omtrent = \xe2\x80\x9dkunsten at holde sig skjult\xe2\x80\x9d) i det feudale Japan (f\xc3\xb8r 1868 e.Kr.).\n_START_SECTION_\nHistorie\n_START_PARAGRAPH_\nDe historiske oplysninger omkring ninja er sparsomme og bygger meget p\xc3\xa5 legender og andenh\xc3\xa5ndsbeskrivelser. Ninjutsu byggede p\xc3\xa5 hemmelig krigskunst, hvor ninjaer udgjorde et mindretal/modkultur til den herskende samuraiorden._NEWLINE_Ninja\xc3\xa9rne fungerede i konflikter oftest som spioner for en eller flere stridende klaner og var som regel organiseret i Ryu, f.eks. Iga-ryu, Koga-ryu, Negima-ryu osv. Ninja\xe2\x80\x99erne havde i mange tilf\xc3\xa6lde et filosofisk/strategisk/milit\xc3\xa6rteknisk kodeks, Ninp\xc5\x8d._NEWLINE_Ninjaerne opstod historisk som modkulturer af forskellige \xc3\xa5rsager og p\xc3\xa5 forskellige tidspunkter i Japans historie eller som mindre modstandsgrupper mod en lokal daimyo (lensherre). Rekrutteringen af ninja-krigere foregik hovedsageligt blandt kriminelle samt fra bondestanden. I nogle tilf\xc3\xa6lde opstod grupper blandt flygtninge fra kontinentet, f.eks. kinesiske generaler, munke eller krigere i eksil fra krig eller hofintriger. Der blev s\xc3\xa5ledes introduceret nye milit\xc3\xa6re/filosofiske teknikker og begreber, der kunne styrke eksistensen for disse grupper. _NEWLINE_Ud\xc3\xb8velsen af ninjutsu foregik i form af informationsindsamling, snigmord, lejesoldater i regul\xc3\xa6re krige, eller som milit\xc3\xa6re r\xc3\xa5dgivere. Specialiseringen kunne ske inden for dele af omtalte omr\xc3\xa5der eller omfatte andre omr\xc3\xa5der._NEWLINE_Historisk har der v\xc3\xa6ret anvendt ukonventionel krigsf\xc3\xb8rsel langt tilbage i Japans historie, der associeres med ninjaer. Sun Tzus Krigskunsten indeholder afsnit om blandt andet spionage og er hjembragt fra Kina til Japan af den japanske udsending Kibi Makibi (693-755 e. Kr). Den tidligst kendte japanske bog, Kojiki (714 e. Kr.) beskriver, at prins Yamamoto beg\xc3\xa5r snigmord forkl\xc3\xa6dt som kvinde, en fortolkning der senere er blevet udlagt som ninja._NEWLINE_Udbredelsen af ninja var st\xc3\xb8rst i borgerkrigsperioden Sengoku Jidai i Japans middelalder. I 1700-tallet blev ninjaerne gjort til popul\xc3\xa6re figurer i historier og kabuki-skuespil. Mange af ninjaernes f\xc3\xa6rdigheder, s\xc3\xa5som evnen til at bev\xc3\xa6ge sig lydl\xc3\xb8st uden at blive opdaget eller bruge tricks, der blev forbundet med overnaturlige kr\xc3\xa6fter. Ninjaens uniform, den sorte maskerede bekl\xc3\xa6dning, blev opfundet i denne periode._NEWLINE_'Ninjutsutr\xc3\xa6ning' i Japan blev efter sigende \xc3\xa5bnet for vesterl\xc3\xa6ndinge i begyndelsen af 60-erne, hvor en udpr\xc3\xa6get interesse for ninja blev skabt ved hj\xc3\xa6lp af filmindustrien fra Hollywood, USA."